钦定古今图书集成/明伦汇编/官常典/第317卷 > 欧阳德
## 钦定古今图书集成/明伦汇编/官常典/第317卷 > 欧阳德

按《明外史》本传：“德字崇一，泰和人。甫冠，举乡试，即之
赣州，从王守仁受学，早夜研穷，至忘寝食。守仁大器
之，自是不应会试者再。至嘉靖二年，赴试策问，阴诋
守仁，德与魏良弼等直发师训，无所阿。竟亦举进士，
除知六安州。虑初政倥偬，未遑学问，守仁曰：‘吾学岂
在间暇时耶’？德惝然。既罢诸烦苛，定经费，省讼狱，汰”
冗役，兴水利，赈恤饥民。建龙津书院，聚生徒论学，人
心翕然。入为刑部员外。六年诏简朝士有学行者为
翰林，乃改德编修。明年迁南京国子司业。作讲亭，进
诸生与四方学者论道。其中德行履素高，其诲人复
诚意恳笃，士以是日亲。寻改南京尚宝卿，召为太仆
少卿，以便养。复改南京鸿胪卿。父忧服阕，留养其母，
与邹守益、聂豹、罗洪先日以讲学为事，门人益进。以
荐起故官。累迁吏部左侍郎兼学士，掌詹事府事。母
忧归。三十一年服未阕，即用为礼部尚书，命丧毕之
官。其冬入朝，又命值无逸殿。时储位久虚，帝惑陶仲
文“二龙不相见”之说，益讳言建储，德上疏恳请。会有
诏二王出邸就婚，德以裕王储贰，不当出外，疏言：“曩
太祖以父婚子，诸王皆处禁中。宣宗、孝宗以兄婚弟，
始出外府。今事与太祖同，请从初制。”帝不许。德又言：
“《会典》醮词，主器则曰‘承宗，分藩则曰‘承家’。今裕王当
何从’？”帝不悦曰：“既云王礼，自有典制。如若言，何不竟
行册立耶？”德即具册立仪上。帝滋不悦，然终谅其诚，
婚亦竟不同。日巳，裕王母康妃杜氏薨，议丧礼，德请
用成化朝纪淑妃故事，中外称其达礼，而竟不从。秦
王为其中尉女请封，德曰：“祖训，郡王孙六叶以下，世
授奉国中尉，而女之封号则止于曾元，盖子女自有
差等也。今分封日繁，常俸不能给，岂得于《祖训》外溢
加恩礼？请断自五世以下，授宗女、宗婿之”号，给冠服
婚资，听其自便。崇阳王有罪赐死，制不得袭。又郡王
绝嗣者，与亲王异城则袭，否则使将军中尉一人以
其官奉祀。而崇阳子援他郡王例乞袭封。德曰：“事当
慎始。此制一破，诸府之乞封者且踵至，何以止之？请
禁诸藩毋妄陈乞。”宗室以罪降庶人者，例计口给食。
虽名庶人，其所入乃更多于中尉，故恒轻犯法。德为
裁定其数，减中尉三之一。弋阳、建安、乐安诸王争摄
宁府事，令宗人告讦不已。德曰：“宁国已除，更何事当
摄耶？”奏止之，帝悉报可。德遇事必侃侃持正，或当利害，众相顾色战，德独意气自如，处之悉当。或问德何
故能然，德曰：“吾惟求诸心耳。心知为是，虽害不顾；心
知其非，虽利不为。此吾所受于师，而自致其良知者
也。”闻者叹服。当是时，德与徐阶、聂豹、程文德并以宿
学都显位。于是集四方名士于灵济宫，与论良知之
学，赴者五千人。都城讲学之会，于斯为盛。德器宇温
粹，其为学，务真知实践，不尚空虚，引掖后进，如恐不
及。与之接者，莫不自化。虽以严嵩之奸，无所容其忮
晚年见知于帝，将柄用之，而德遽卒，朝野莫不哀悼。
赠太子少保，谥“文庄。”